NYTT ÅR: E24s spaltist ser ned i krystallkulen for 2016. Illustrasjonsfoto Vis mer

Kommentar

Kommentar: Slik blir 2016

Blir 2016 Bitcoin tar av? Får Norge noen «unicorns»? Hva skjer med oljeaksjene? Richard Paulsen ser ned i krystallkulen for 2016.

Richard Paulsen Daglig skribent for Nordnetbloggen.no og for boligportalen nestehelg.no. Har 12 års erfaring fra megling/trading. Første del som derivatmegler i shipping og resterende periode aksjer. Tidligere arbeidsgivere har vært Imarex, Klaveness, FIS, Arctic Sec og GCM

Publisert: Oppdatert: 28. desember 2015 15:04 Publisert: 21. desember 2015 10:32

Aksjer

Det som er fantastisk med aksjemarkedet er at det ikke bare er en funksjon av inntjeningen til selskapene, men også risikosentimentet og avkastningskravet til investorene. Hvilke andre steder kan du få avkastning i disse lavrentetider? Jeg tror aksjemarkedet fortsetter videre opp med uforminsket styrke, drevet av yieldinvestorer, bedre sparerate og økonomi hos folk flest.

Pensjonsparere i USA bryr seg ikke om S&P500 handler på PE 15 eller 16 mot historisk snitt. De har overskudd på konto, og kjøper aksjer som gir bedre avkastning enn banken! S&P500 vil stige 10 prosent og Hovedindeksen på Oslo Børs vil stige 5-7 prosent (holdt igjen av Statoil som går et utfordrende år i møte).

Renter

Amerikanske renter kommer til å stige gjennom året, og dollaren vil nå nye høyder. Det kommer ikke til å skade amerikanske aksjer, selv om ekspertene siterer lærebøkene på det motsatte. Les forrige punkt!

Norske renter fortsetter ned det første halvåret, men flater ut etter sommeren. Den europeiske sentralbanken gir ikke mer gass på stimulipakken, og det kan godt hende at vi opplever høyere renter sent i året.

Olje

Her kan vi se $20-tallet for brentoljen. Det er ingen bunn på denne råvaren, rett og slett fordi verden produserer for mye olje og lagrene er rekordhøye. Utvinning av shale blir mer effektivt som følge av teknologi, Iran kommer på markedet og Irak øker produksjonen med 1 million fat per dag.

Vi kan oppleve noen kortvarige rallyer som følge av ulike OPEC-medlemmer går offentlig ut og forlanger kutt!

Oljeaksjene går inn i sitt verste år, der restruktureringer og refinansieringer står i sentrum. Tiltakene som ble gjort i fjor er glemt, og nye nedskjæringer blir nødvendig. High yield obligasjonsmarkedet kommer til å lide en smertefull… omstilling!

Bolig

Boligprisene klarer seg fint, med rekordlav rente og massiv tilflytting til byene (30.000 asylsøkere skal plasseres) står etterspørselen sterkt. Vi kommer til å oppleve utflating og kanskje noen minusmåneder, men alt i alt går året i pluss. Arbeidsledigheten øker i oljeindustrien, men resten av økonomien viser sysselsettingsvekst.

Teknologi

Bitcoin-kursen doblet seg i siste halvdel av 2015, og noteres nå til 450 dollar. Jeg spår at kursen går over 1.000 dollar i inneværende år, og det baserer jeg på at handelsvolumet har steget jevnt og trutt siden forrige kurshopp. I tillegg går det massive investeringer inn i infrastruktur og start-ups i denne sektoren, der tidligere Bank of England direktører og SWIFT-folk ansettes i Bitcoin-relaterte virksomheter. EU har bestemt at det ikke skal kreves MVA på Bitcoin-transaksjoner, og alle finansregulatoriske myndigheter i Europa har nå åpnet for bilateral handel av kryptovaluta. Dette blir året!

Equity crowdfunding kommer for fullt, og i dag kunne vi lese om SEC (det amerikanske finanstilsynet) som har åpnet for at amerikanske selskaper kan selge aksjer gjennom Bitcoin-protokollen. Sammen med «JOBS act», har de nå åpnet for å gjøre emisjoner gjennom sosiale medier til tusenvis av investorer, der eneste bevis på kjøp er en Blockchain-kode. Dette kommer til å eksplodere, ettersom det gjør hele prosessen for vekstselskaper billigere og bedre!

Fingerprintteknologien har bare begynt på oppturen. I 2016 kommer du til å føle deg gammeldags om du ikke har fingeravtrykksensor på mobilen. Denne bruker du til å låse opp passord, betale for varer osv. Fingerprint Cards AB går i 1.000 SEK eller blir kjøpt opp! NEXT Biometrics dobler seg den også, eller blir kjøpt opp.

Virtual Reality blir lansert på forbrukermarkedet gjennom Oculus Rift, Samsung Gear og et par andre aktører. De første versjonene blir dårlige, og jeg spår at dette ikke tar av i 2016. Du kommer ikke til å sitte i et virtuelt rom og spille poker med vennene dine det neste året, slik som Mark Zuckerberg vil.

«Voice search» og «commands» tar et kvantesprang, og her ligger norske Dag Kittlaus og Viv Labs helt i front. Dette vil snu opp ned på søkebransjen, og gjøre at Google mister fotfeste. Du kommer til å søke med stemmen din, og dermed ikke se resultatet med annonser på tradisjonell måte. Vi blir mer vant med dette i året som kommer.

Oppstart

Norge kommer til å oppleve flere suksesshistorier, men ingen unicorns, og de kommer til å bety mer for andre oppstartsbedrifter enn Innovasjon Norge. Etableringen av Merkur Markets av Oslo Børs vil bli en suksess. Vi kommer til å se mange nye spennende teknologiselskaper listet på denne plattformen. Vi er ikke så fattige på teknologiselskaper som mange skal ha det til, men underdekning i media har ført til dårlig selvtillit hos mange gründere. Initiativet til DN Gründer har vært vellykket og vi kommer til å se flere mediestartups med fokus på teknologi og nye selskaper.

Politikk

Det blir utbygging i vestkorridoren mot Asker, men den offentlige kasteballen mellom Arbeiderpartiet og Miljøpartiet vil kjede det norske folk gjennom så mye spalteplass at det vil symbolisere endeliktet til den tradisjonelle mediamodellen der portvokterne bestemmer sakene. E18 blir aldri delt i sosiale medier, men opptar «alle» journalister. Den største delen av utbyggingen er i Bærum, og de ønsker denne nye veien velkommen. Staten er forpliktet gjennom Oslopakke 3.

Den tannløse Høyre/Frp regjeringen surrer videre, låst til høyere utgifter og lite manøvreringsrom som følge av mellompartiene. Allikevel ligger de samlet over de røde på meningsmålingene og alle som spår Jonas Gahr Støre sin statsministerperiode vil bli skuffet. Det vil forøvrig de som fortsetter å stemme på Høyre og Frp også. Fullstendig tap tap situasjon for alle som er engasjert i politikk.